L’Agència Jove, seleccionada com a centre col·laborador per l’INJUVE
2025-07-24

El servei dedicat als joves de Burjassot, l’Agència Jove, ha fet un pas més en la seua labor informativa, ja que, en aquests dies, ha sigut seleccionat per l’Institut de la Joventut d’Espanya (INJUVE) com a centre col·laborador per donar informació i suport als joves burjassoters sobre el Sistema Nacional de Garantia Juvenil.

En ser seleccionat, com a centre d’informació juvenil, l’Agència Jove oferirà tota la informació en les seues mans sobre el citat sistema, l’objectiu del qual és que s’oferisca als joves majors de 16 i menors de 25 anys que no estiguen cursant estudis, formació ocupacional o no tinguen ocupació, una bona oferta de treball, formació contínua, formació d’aprenent o període de pràctiques, en un termini de quatre mesos després d’acabar la formació formal o quedar aturats.

Es tracta de donar-los l’oportunitat de trobar una ocupació d’acord amb la seua formació, competències i experiència, o bé d’adquirir la formació, competències i experiència necessàries per augmentar les seues possibilitats de trobar treball en el futur.

Els tècnics de l’Agència Jove rebran en dates pròximes la formació necessària per donar la millor informació sobre el Sistema Nacional de Garantia Juvenil als joves de Burjassot.